
Niečo mu lozilo po perách. Finn zdvihol hlavu a odfúkol malého chrobáka, ktorý rozhorčene zabzučal a odletel. Počkať, počkať. Prečo leží tvárou dolu na tráve? Okolo neho bzučal hmyz, v slnečnom svetle žiarili žlté, modré a červené kvety a z trávy tu a tam vykúkali sivé balvany.

Kde sa ocitol? Čo sa stalo? Ešte pred chvíľou bol predsa úplne inde! Bol si tým istý, hoci si nedokázal spomenúť, kde presne... V pivnici?

„Hej, krpec, konečne si sa prebudil?“

Finn prudko otočil hlavu. O niekoľko metrov ďalej sedela na jednej zo skál akási dievčina. Pokojne si vyberala špinu spod nechtov nožom, ktorý vyzeral pomerne ostro a nebezpečne, a ani sa naňho nepozrela.

Zdala sa mu o niečo staršia ako on, možno štrnásťročná. Pod zašnurovanou koženou vestou mala oblečenú košeľu, ktorá kedysi bola biela. Jej lesklé kožené nohavice boli ošúchané a v obtiahnutých čižmách očividne nachodila veľa kilometrov. Finn poriadne nevidel jej tvár, lebo ju zakrývali strapaté pramene vlasov, ktoré pripomínali vrabčie hniezdo.

Kľakol si na kolená. „Kto si?“ spýtal sa.

Dievčina zdvihla pohľad, krátko pohodila hlavou, aby si odhrnula vlasy z tváre, a plynulým pohybom zasunula nôž za opasok. Chladne sa na Finna zadívala žiarivozelenými očami. „Som Lysandra,“ odpovedala pobavene.

„Ahoj, Lysandra. Ja som...“

„Finn,“ prerušila ho. „Viem. Môžeme?“

„Čo? Odkiaľ ma poznáš?“

„Pche,“ odvetila neznáma a znechutene pokrútila hlavou. „Neuveriteľné!“ Ladne sa zdvihla z balvana. „Tak čo, ideme?“

„Kam?“

Lysandra zagúľala očami. „Ideme nájsť Nolu,“ vysvetlila netrpezlivo. „Preto si tu alebo nie, Nálezca?“

Len čo Finn začul to slovo, vrátili sa mu všetky spomienky na pivnicu knižiakov, svietiacu knihu, v ktorej najskôr zmizla Geraldine, potom jeho dvojča, sestra Nola, a nakoniec ich nasledoval aj on. Vybavilo sa mu silné svetlo, tancujúce písmená a tma.

Lysandra sa jedným skokom vyšvihla na obrovskú skalu. Finn užasol, lebo vedel, že by to tak poľahky nezvládol.

Potom si priložila ruky k ústam a zakričala: „Nooola!“ Naklonila hlavu a priložila si ruku k uchu. Posmešne sa pozrela na Finna, pokrčila plecami a sucho konštatovala: „Nuž, Nola tu nie je.“

Finn na ňu stále hľadel a nevedel, či sa má nad správaním čudnej dievčiny pohoršovať, keďže sa mu zjavne vysmievala, alebo ju má skôr obdivovať.

Lysandra zoskočila zo skaly, urobila salto, bezpečne pristála na nohách a potom bez slova odbehla. Tak ľahko ako... Finnovi nenapadlo nijaké zviera, ktoré by vedelo tak behať. Možno gepard alebo gazela. Nijaký človek by to nezvládol tak rýchlo a obratne. Pritom stále volala: „Nooola! Nooola!“

Bolo to vôbec dievča?

Nesprávna otázka, pomyslel si Finn. Bol to vôbec človek? Lúka, po ktorej Lysandra bežala, sa zvažovala k hučiacej rieke. Za nimi sa rozprestieral mohutný, hustý les, ktorého okraj síce nevyzeral desivo, ale ani veľmi lákavo.

Premýšľaj, Finn. Nezízaj ako somár, pokarhal sa v duchu.

Ak sa Nola ocitla tu, určite šla k rieke, preto pomaly nasledoval Lysandru. Na hrboľatej lúke medzi skalami a krtincami mal problém nájsť pevnú pôdu pod nohami. Lysandra už zmizla medzi kríkmi a stromami, ktoré lemovali breh rieky, a ďalej volala na Nolu.

Keď sa Finn konečne prebojoval cez hrboľatú lúku, našiel to čudné dievča sedieť v tráve niekoľko metrov od brehu. Voda, ktorá pretekala pomedzi skaly, zurčala a vyzerala nádherne číra. Dychtivo sa zohol a oboma rukami načrel chladnú tekutinu. Napil sa, umyl si tvár a potom sa ešte raz zhlboka napil.

„Aach,“ s úľavou si povzdychol. Vtom zachytil Lysandrin mrzutý výraz. „Chceš?“ spýtal sa a znovu nabral vodu, aby jej ju priniesol.

„Na to zabudni!“ našpúlila pery. „Je to nechutné.“

Prekvapene zvraštil čelo. „Nemáš rada vodu? Čo teda piješ?“

Lysandra zdvihla ruky do vzduchu. „Piť. Piť! Prečo musíte všetci stále piť?“

Finn tomu vôbec nerozumel. Potom si spomenul, že je v knihe, teda v príbehu. Možno tam nebolo treba piť. Ani jesť. Ani chodiť na záchod...

„Čo vlastne si?“

„Ah,“ povedala, „konečne rozumná otázka.“ Usmiala sa naňho. „Ja, môj drahý Nálezca, som ohnivá víla,“ vysvetlila.

„Čože si?“

Lysandra sa nahnevane zamračila. „Čo je s tebou? Si vari hluchý?“

„Nie, ale povedala si ohnivá víla. Čo to je?“

Do jej úsmevu preniklo čosi zlomyseľné. „Mám ti to ukázať?“ pokúšala ho s potešením.

„Dobre,“ pristal Finn váhavo.

Lysandra natiahla ruku, ohnutý ukazovák položila na palec a vyslala k nemu frčku.

Z jej prsta vystrelila ohnivá iskra a mierila priamo na Finna.

„Hej!“ skríkol. Stihol sa však včas skrčiť a iskra odletela k rieke, kde spadla do vody a ticho zasyčala.

„Fíha!“ zvolal. „Tuším sa mi tu páči.“

Keď sa vystrel, zrazu pocítil na hrudi nezvyčajnú ťažobu. Siahol po retiazke, zdvihol vec, ktorá na nej visela, a vyvalil oči.



Nola držala krištáľový medailón v ruke a s údivom ho pozorovala. Vyzeral úplne inak než ten, ktorý jej dala Dajpozorka. Už nebol drevený, zdalo sa, akoby bol vyrobený z lesklého kovu. Musela to byť mosadz. Spletité línie, ktoré boli predtým vyryté do dreva, teraz tvorili strieborné ozdoby. Vďaka tomu bol oveľa ťažší. A krištáľ uprostred, ktorý bol dovtedy matný, zrazu jasne a nádherne žiaril na slnku.

Keď sa človek ponorí do knihy, zjavne sa všeličo zmení, pomyslela si Nola a bez rozmýšľania sa pozrela na svoje telo, či sa jej náhodou nezmenilo oblečenie alebo či nemá jednu nohu dlhšiu ako druhú.

Všetko sa zdalo v poriadku. No čo jej tvár? Ohmatala si líca, nos, ale pripadali jej ako vždy. Keď si pred oči rýchlo natiahla prameň vlasov, mal známu červenkastú farbu.

Pre istotu si zasunula medailón pod tričko a pomaly sa otočila. Pozrela na svah so skalami, na ktorom sa prebudila a odkiaľ potom skĺzla smerom k rieke, a snažila sa spomenúť si, na akom mieste sa dostala do príbehu. Bolo to vedľa bodliaka? Alebo pri skale s machom? Všetko vyzeralo podobne, ale zároveň inak. Bola z toho úplne zmätená. Dokelu! Vzdychla si. Keď nájde Geraldine, bude sa musieť dostať na svah a pokúsiť sa odtiaľ vrátiť do knižnice.

Bože, aká bola smädná! Predierala sa cez hustý porast. Neraz sa plazila cez húštinu. Finn by bol určite nadšený. Ach, Finn! Jej dvojča jej už teraz poriadne chýbalo. Nikdy nebola bez neho, po prvý raz sa niekde ocitla úplne sama. Mala z toho zvláštny pocit. Hrozný a... zároveň príjemný.

Kľakla si na breh rieky. Mohla sa len tak napiť? Zaváhala. Potom zvíťazil smäd. Nabrala vodu do dlaní a zhlboka sa napila. Voda bola svieža, chladná a lahodná. Vzápätí sa znova rozhliadla.

Až teraz si naplno uvedomila, čo sa stalo.

Bola v knihe!

V inom svete.

A zatiaľ sa cítila celkom dobre. S úžasom pozorovala vodu, ktorá melodicky zurčala okolo kameňov, veľké lesklé vážky, ktoré veselo lietali nad hladinou, aj bujnú vegetáciu s prevísajúcimi konármi. Do pľúc vdýchla čerstvý vzduch.

Vtom sa ozval jej žalúdok.

„Dobre,“ povedala a narovnala sa. „Musím nájsť Geraldine a niečo na jedenie. Potom sa vrátim. Poďme, poďme, malá Bojovníčka!“

Po prvé bolo čudné, že sa rozprávala sama so sebou. A po druhé... po druhé vôbec nemala chuť vrátiť sa do skutočného sveta tak rýchlo. Najradšej by preskúmala celý príbeh od začiatku do konca a krížom-krážom by pochodila tento iný svet.

Otočila sa chrbtom k brehu a všimla si vyšliapanú cestičku, ktorá sa vinula po úpätí svahu. V zemi boli hlboké odtlačky kopýt.

Kam teraz? Vľavo, vpravo? Nikde nevidela domy ani mesto. Dokonca nepočula ani nijaké zvuky. Dokelu. Ktorým smerom sa asi Geraldine vydala? Nevedela si predstaviť, že by dcéra ministerky ostala sedieť uplakaná na lúke. Najmä keď sem prišla taká rozzúrená.

Finn by sa istotne vydal na cestu tak ako vždy. Najprv konal, potom rozmýšľal. Väčšinou mal s tým chaotickým prístupom šťastie. „No super,“ zamrmlala. Urobila teda prvé, čo jej napadlo, presne tak, ako by to spravil Finn, a vybrala sa doľava.

Čoskoro sa spotila. Mali tu leto, lebo aj v skutočnom svete bolo leto? Nie. Mohla sa ocitnúť aj v knihe, kde práve vládla krutá zima. V tomto teda mala šťastie.

Bolo možné, že Dajpozorka a Kráľovná ju už videli prostredníctvom, ako to vraveli, anomálií v texte? Nonsens! Ešte neurobila nič, čo by mohlo zmeniť dej. Alebo áno? V každom prípade zatiaľ cestou nestretla ani nevyplašila nijakého poníka.

Čo asi teraz robil Finn? Čakal pri knihe alebo už bol na ceste domov? Čo povedal rodičom? Ako sa mu darilo, keď bol úplne sám?

Práve to Nolu trápilo najviac. Jej dvojča, o tri minúty mladší brat, sa vždy tváril, akoby mal všetko pod kontrolou. Nola však veľmi dobre vedela, ako veľmi sa na ňu spolieha. Keď neboli spolu, pripadali si neúplní.

Rozptýlil ju elegantný let orla.

Ako vznešene vyzeral! A aký bol krásny!

Nad kvitnúcou krajinou plnou divokých kríkov a pôvodných, nevyšľachtených stromov sa ako hodvábna prikrývka rozprestieralo teplo. Odvšadiaľ sa ozývalo cvrlikanie, švitorenie a šušťanie. Zamyslená Nola s obdivom kráčala po vyšliapanej cestičke.

Za jednou zákrutou sa v diaľke vynorili strechy. Odniekiaľ stúpal dym. Zrýchlila krok. Dedina! Tam určite budú mať niečo na jedenie. A istotne tam nájde aj Geraldine. A celkom určite budú za necelú hodinu opäť doma! Keď sa priblížila, zistila, že väčšina domov je z dreva a vyzerá dosť spustnuto. Vyšliapaná cestička, po ktorej prišla, sa rozšírila. Ocitla sa teda na ceste, ktorá viedla cez dedinu, no nebola asfaltová. Bola z udupaného blata a plná brázd. Pravdepodobne ich mali na svedomí staré vozy ťahané koňmi. Dva z nich sa práve pomaly knísali medzi domami. Zbadala aj niekoľko ľudí v staromódnych šatách. Neboli však oblečení tak elegantne ako knižiaci. Muži nosili nevzhľadné nohavice a široké košele, ktoré vyzerali sivo. Ženy mali na sebe šaty a spodný lem ťahali po zemi. Hlavy im napriek horúčave pokrývali smiešne čepce. Niekoľko detí sa hralo s palicami, všetky boli bosé. Nola zastala pri vstupe do dediny a obdivovala tú scenériu. Potom jej napadlo, že sa dopustila veľkej chyby.

Nespýtala sa, do akej knihy to vlastne pôjde. Netušila, v akom svete sa ocitla!

„Do redaktorky!“ vykríkla nadávku, ktorú sa naučila od knižiakov. Pozrela sa na seba – na svoje obľúbené zelené tričko, úzke džínsy a tenisky. V tejto dedine bude ako päsť na oko. Nemohli ju knižiaci varovať?

Pozbierala odvahu a pokračovala. Mala splniť misiu: nájsť Geraldine! Vtedy si všimla skupinu ľudí, ktorí vychádzali z dediny a smerovali priamo k nej. Vpredu kráčal muž a na pleciach niesol zrejme ťažké vrece. Niekoľko krokov za ním išla žena, ktorá mala na boku batoľa a druhé dieťa viedla za ruku. Keď sa už muž takmer dostal k Nole, spýtala sa: „Prepáčte, nevideli ste náhodou dvanásťročné dievča...“

Muž prešiel okolo nej bez toho, aby si ju všimol. Nola naňho zmätene hľadela. Potom sa obrátila na ženu. „Nevideli ste náhodou...“

„Nie, nedostaneš koláč,“ povedala žena chlapcovi, ktorý ju ťahal za ruku. Kráčala ďalej a vôbec sa na ňu nepozrela. Ani deti o ňu nezavadili pohľadom. Nola s otvorenými ústami hľadela za rodinou.

„Taká nezdvorilosť,“ zamrmlala ohromene. Pokračovala v ceste a dúfala, že nie všetci obyvatelia tejto dediny budú takí odmietaví.

Zrazu jej do nosa udrela lákavá vôňa, ktorá prebudila všetky jej zmysly. Zovrelo jej žalúdok. Poobzerala sa okolo seba a odhalila jej zdroj. Na okennom parapete stál lahodne vyzerajúci, chrumkavý a šťavnatý slivkový koláč, asi aby vychladol. Okno bolo otvorené a pravdepodobne viedlo do kuchyne domu. Nola stála pri nízkej bielej bránke, ktorá oddeľovala prednú záhradku od ulice, a s vytreštenými očami hľadela na koláč. Prehltla sliny, ktoré sa jej zbehli v ústach. Dá jej kuchárka aspoň kúsok? Ešte nikdy nepožiadala cudziu osobu o kus koláča. Nikto nebol na dohľad.

„Choď ďalej,“ povedala si. Jej nohy sa však nepohli z miesta. Mohla by sa aspoň priblížiť a privoňať. Vtedy ju nohy ochotne poslúchli.

Otvorila bránku do záhrady a podišla k oknu. S každým krokom bola vôňa intenzívnejšia. Odrazu stála priamo pred ním. Taký lahodne vyzerajúci koláč ešte nevidela. Nahliadla do kuchyne. Nikto tam nebol. Nemohla by jednoducho...

Nie! Nebola zlodejka. No jej žalúdok akoby sa zbláznil. Škŕkal, zvieral sa a trhal. Nemohla predsa... Položila si len jednu otázku: Čo by urobil Finn? Odpoveď bola jasná. Rozhodne vytiahla Rebelkin nôž a odkrojila si kúsok koláča. Jaj, bol ešte horúci. Napriek tomu sa doň schuti zahryzla. Och, ten bol dobrý. Z hrdla sa jej vydral blažený povzdych. Šťavnaté slivky, pevné cesto, sladkosť, ktorá chutila po mandliach a lúke.

Nola prehltla a odhryzla ďalší kúsok. Vtedy ju zmrazil prenikavý hlas.

„Je to vôbec možné?!“

Cez kuchyňu k oknu pribehla žena. Utierkou chytila plech s koláčom a stiahla ho dovnútra. Rozhorčene sa pozrela na dieru vo svojom umeleckom diele.

„Tí nezbedníci!“ rozčuľovala sa. Potom sa vyklonila z okna a nahnevane sa rozhliadala zľava doprava.

„Vy darebáci!“ kričala. „Ja vám dám kradnúť koláče čestnej gazdinej! Poviem to farárovi, ten vás vyťahá za uši!“

Nola s otvorenými ústami, ktoré boli stále plné koláča, hľadela na nadávajúcu ženu. Čepiec sa jej posunul a teraz ho mala nakrivo. Nola stála priamo pred ňou s obhryzeným kúskom koláča v ruke. Žena však smerovala svoju kanonádu nadávok na neviditeľných zlodejov.

Neviditeľných? Vtedy to Nola pochopila.



„Niečo som objavila!“ zvolala vzrušene Dajpozorka.

Kráľovná knižiakov k nej okamžite pribehla. „Čo? Čo sa stalo?“

„Pozri!“ Dajpozorka ukázala na miesto v otvorenej knihe. „Teta Polly upiekla slivkový koláč a dala ho vychladnúť na parapet. Len na chvíľu odbehla, aby doniesla jablkový mušt, a teraz kúsok koláča chýba. To tam predtým nebolo.“

„Hm,“ zamračila sa Kráľovná. „To sa podobá na Finna.“

„Nuž,“ odpovedala Dajpozorka, „to, žiaľ, nevieme.“

„Nie,“ prikývla ostro Kráľovná, „lebo si mu nemala dovoliť vojsť do knihy.“

„Kráľovnička,“ vzdychla si Dajpozorka, „to sme už preberali. Chcel pomôcť svojej sestre. Deti musia robiť vlastné rozhodnutia a naberať skúsenosti.“

Kráľovná čosi zahundrala. Potom sa spýtala: „Ani teta Polly to nevie, však?“

„Nie, nevidí ich.“

Knižiačky sa dívali na text, v ktorom teta Polly nadávala.

„Povedali sme im vôbec, že sú v knihách neviditeľní?“ spýtala sa nakoniec Kráľovná.

Dajpozorka pokrútila hlavou. „Ja nie. A ty?“

Aj Kráľovná pokrútila hlavou.

„Ach, to sme poknižili,“ zamrmlala Dajpozorka.

[image: obrazok]

Tá topánka. Miru nakoniec vyviedla z miery Geraldinina ružová teniska, keď ju zbadala ležať na zemi na druhej strane brány. Do tej chvíle sa podľa Thommyho držala dobre. Celou cestou cez záhradu, kým sa vzďaľovali od knižnice a do chrbtov sa im zabodával Finnov pohľad, Mira neplakala, netriasla sa a nepýtala sa: „Čo teraz budeme robiť? Ako to vysvetlíme ich rodičom? Čo Cech? Čo znamená tá veštba? Budeme sa môcť niekedy vrátiť? A...“ Všetky tieto otázky však Thommymu vírili v mysli ako vločky v snehovej guli, ktorou niekto poriadne potriasol. Ako sebavedomo Finnovi povedal: „Môžeš sa na nás spoľahnúť.“ Áno, jasné, to určite. Vnútri sa Thommy cítil ako obschnutá slaná tyčinka. Keby vtedy Mira utrúsila čo len slovo, zrútil by sa s plačom na zem, schúlil by sa do klbka a pevne by zažmúril oči.

No vtom sa objavila ružová teniska.

Mira ju zdvihla, silno si ju pritisla k hrudi a dala sa do zúfalého plaču. Lapala po dychu a sotva dokázala jasne hovoriť. Ledva zo seba dostala: „Tak veľmi sa bojím, Thommy, to predsa nemôžeme zvládnuť! Veď sme len deti! Nie sme... nie sme... hrdinovia ani nič také! Ani ja, ani ty...“ Ďalej sa nedostala, oči mala obrovské a plné strachu. Thommy ju pevne držal, kým sa upokojila, a nakoniec začala znova normálne dýchať. Vtedy si všimol niečo zvláštne: aj spanikárené snehové vločky v jeho mozgu sa úplne upokojili.

„Ani ja nie som hrdina,“ zašepkal Mire do ucha. „A tiež mám strach. No na tom nezáleží. Prisahám. Človek môže mať strach a nemusí byť hrdina, aby niečo zvládol. Katastrofy riešime jednu po druhej. Dobre? Tak poď. Nájdeme Cech.“

Chytil ju za ruku a potom spoločne mlčky, s občasným zavzlykaním, hľadali cestu slizkým tunelom, tmavou nocou cez lúky, pomedzi močiare a trávu, až konečne dorazili na okraj spiaceho mesta.

Zakrádali sa od tieňa k tieňu a vyhýbali sa bezpečnostným kamerám, keď vtom Mira nervózne zvolala: „Ten list, Thommy! Najprv musím zničiť list pre moju mamu!“

Prikývol. Jasné! Všetci štyria zanechali svojim rodičom listy, keď sa rozhodli navždy zmiznúť, aby mohli žiť v tajnej knižnici knižiakov. Kráľovná im za tento nápad poriadne vynadala. Thommy si nedokázal predstaviť, aké zdrvujúce to bude pre rodičov dvojčiat, keď sa dozvedia, že naraz prišli o obe deti. Alebo pre ministerku! Koľko légií policajtov asi zmobilizuje, aby našla svoju dcéru?

Katastrofy riešime jednu po druhej, pripomenul si v duchu, aby sa upokojil.

Ponáhľali sa k Mire domov. Thommy čakal vonku a pozoroval, ako sa jej drobný tieň vkráda do tmavého domu a zapína svetlo v kuchyni, aby zo stola vzala list. Uľavilo sa mu, keď videl, že mu z kuchynského okna ukazuje zdvihnutý palec, čím naznačovala, že je všetko v poriadku.

Vtom sa na poschodí rozsvietilo svetlo a Thommy začul tlmený, unavený hlas Mirinej matky: „Mira? Si to ty? Prečo nespíš?“

Thommy sa prikrčil. Napäto sledoval Mirine zúfalé pokusy schovať ruksak, Geraldininu topánku a bundu do chladničky. No bolo mu jasné, že si nestihne vyzliecť špinavé oblečenie a prezliecť sa do pyžama, lebo už sa rozsvietilo aj na chodbe.

Mira dala Thommymu znamenie, aby zmizol.

Vzápätí počul iba: „Odkiaľže si prišla?“ Mirinu odpoveď už nezachytil. Ostávalo mu len dúfať, že sa odhodlá klamať, hoci vedel, ako veľmi to nenávidí.

Spravil však dobre, že odišiel. Keď sa z diaľky otočil, zbadal jej matku, ktorá vyšla pred dom a svietila baterkou na záhradu. Čo jej asi Mira povedala?



Thommy bol spotený a viečka mu vibrovali od únavy a zároveň od nekonečnej bdelosti, keď vošiel do domu starých rodičov.

Mal by ich hneď zobudiť? Alebo by si to mal najprv premyslieť? No ani o tom nemusel uvažovať.

Starká Anna a starký Willem sedeli tesne vedľa seba na Thommyho posteli. Starký objímal okolo pliec svoju vyčerpanú manželku, ktorá si opierala hlavu o jeho plece. Na kolenách držala Thommyho rozlúčkový list. Vyzeralo to, že horko plače.

„Ahojte,“ ozval sa Thommy nesmelým hlasom.

„Thomas,“ povedal starký. Potom, keď si všimol výraz na jeho tvári, dodal: „Niečo sa pokazilo, však?“

Thommy prikývol, a keď pocítil pevné, teplé objatie starkej, ktorá si ho s obrovskou úľavou pritisla k hrudi, čosi v jeho vnútri akoby jemne prasklo. Bola to tá obschnutá slaná tyčinka. Hrozilo, že sa rozplače, ale potom by naozaj nedokázal to, čo sľúbil v knižnici. Čo by teraz urobil Finn? Alebo skôr čo by urobilo jeho druhé ja, ktoré vedelo hádzať kockami proroctvá a prešlo s Lyrou cez ľadovú púšť? Jemne sa odtiahol od starkej, prehltol slzy, pozrel sa na starých rodičov a povedal: „Viem, kam zmizol Kníhmajster. Musíme zvolať Cech. Viete, ako to spraviť, však?“

Anna a Willem si vymenili pohľady. Potom starká odvetila: „Áno, vieme. Aspoň čiastočne.“

„Takže ste boli v tajnej knižnici,“ zamrmlal starký Willem. „A tam sa stalo niečo, čo sa nemalo stať, inak...“ hľadal slová a ukázal na list. „Inak by si tu teraz nebol.“

Thommy prikývol a starkí sa ani nepohli, kým im rýchlo a horúčkovito vyrozprával, aké katastrofy sa tej noci udiali.

Stále ho však prerušovali otázkami: „A tá bieliaca choroba sa vôbec nedá vyliečiť?“

„Nie, vzniká zvnútra, v samotných príbehoch, aspoň to predpokladajú.“

„Nepoznáte meno toho diabla, ktorý je za bieliacu chorobu zodpovedný?“

Pri tej otázke si Thommy zhlboka vzdychol. „Nie. Toto tajomstvo si vzal Kníhmajster so sebou, keď zmizol v jednej z mocných kníh. Asi tam chcel toho diabla nájsť sám.“

Jeho starí rodičia boli chvíľu ticho. Mali nad čím uvažovať: nad mocnými knihami, ktoré pohlcovali čitateľov. Nad Kníhmajstrom, ktorý zmizol v jednej z tých kníh a odvtedy sa nevrátil. A nad tajomným protivníkom, ktorého nikto nepoznal. Žil v knihách? Vznikol v jednej z nich? Alebo to bol niekto, koho mocná kniha náhodou zhltla v dávnych, zabudnutých časoch?

Starká Anna sa spamätala prvá a požiadala Thommyho, aby pokračoval v rozprávaní o tom, čo sa stalo v pivnici. Rozpovedal im teda o Dajpozorke a drakovi, ktorého vytiahla, tak ako iní knižiaci vyťahovali z kníh vedrá s vodou, rezne či melóny.

Zase sa spustila lavína otázok: „Takže knižiaci naozaj existujú? A ten drak bol z knihy? Naozaj ho odtiaľ vytiahla? A dá sa jesť to, čo, ako si povedal, vytiahnu? Naozaj sa to dá jesť? A ako to chutí?“ Samozrejme, zaznelo aj: „Zatiaľ sa Nola, Geraldine a Finn nevrátili?“

Nakoniec im Thommy prezradil, že sa stal pánom orákula a naučil sa hádzať kockami proroctvá. Také, ktoré predtým ohlásili aj ich príchod – príchod ľudských detí. Starkí naňho hľadeli s vytreštenými očami. Neverili mu? Neverili, že by to dokázal? Alebo neverili v čosi také, ako sú proroctvá či čary?

Vysvetľovanie Thommyho úplne vyčerpalo.

Hoci sa zdalo, že starí rodičia niečo tušia, lebo im Kníhmajster prezradil útržky informácií, nikdy nevideli knižiakov a nepoznali silu mocných kníh. A už vôbec nevedeli, kde sa nachádza tajná knižnica s bláznivým orákulom, ktoré niekedy dáva nepochopiteľné odpovede.

„Vieš, pre istotu o tom nehovoril,“ vysvetlil starký Willem. „Čím menej z nás to vedelo, tým bola tajná knižnica chránenejšia. Každý z nás bol oboznámený iba so svojou úlohou a jedine Alexander poznal cestu k domu.“

„Zjavne nám zatajil veľmi dôležité, podstatné skutočnosti!“ poznamenala starká Anna prísne.

„Vieš, aký bol, Anna.“

„Aký?“ spýtal sa Thommy.

„Obetoval by svoj život, aby ochránil knihy,“ odpovedal starký. „Táto povinnosť bola preňho životným poslaním. Často to však preháňal a myslel si, že za všetko je zodpovedný len on. Veľa si nechával pre seba. Preto sme mu nemohli pomáhať viac.“

Vonku sa obloha pomaly sfarbovala domodra ako každé ráno. Prvé vtáky sa ako vždy pustili do svojich určite veľmi dôležitých rozhovorov. Thommy však mal odrazu pocit, že sa okolo neho rozprestiera úplne nový svet. Taký, ktorý dosiaľ neexistoval. Všetko, čo odteraz urobí, bude nové a naskytne sa mu tisíc príležitostí na bolestné zlyhania.

„Mám ti dnes napísať ospravedlnenku do školy?“ spýtala sa ho starká. „Aby si si mohol najprv oddýchnuť?“

„Nie. Nemôžem nechať Miru samu,“ odpovedal Thommy. „Keď sa roznesie správa o Finnovi, Nole a Geraldine, hneď sa na nás vrhnú.“ Zakryl si tvár rukami.

„Veď o tom vôbec nič neviete,“ poznamenal starký sucho.

„No kto nám to uverí?“

„Na tom nezáleží.“

„A na čom teda záleží?“

„Na čase,“ konštatoval Thommyho starký s úsmevom. „Stačí nám náskok, aby sme mohli znovu aktivovať Cech a dali knižiakom šancu pomôcť deťom dostať sa z knihy.“ Vstal. „Thommy, neskôr ťa vyzdvihnem zo školy. Chcem vám niečo ukázať. Tebe a Mire. Budete to potrebovať a už ste viac než pripravení všetko sa dozvedieť.“



V škole Thommy nepokojne hľadal Miru. Kam sa podela? Neodpovedala mu na esemesky.

Kým s nepríjemným pocitom pobehoval medzi kvetináčmi, kde zvyčajne sedávali, všimol si chlapca s červenou čiapkou stiahnutou na ušiach, ktorý ho placho pozoroval. Bol druhák, možno tretiak. Vyzeral, akoby patril k tým, ktorí si musia dávať pozor, aby ich ľudia ako Geraldine na školskom dvore nešikanovali alebo neponižovali pred triedou. Thommy to poznal, vždy sa našlo zopár detí, ktoré sa dostali na spodok rebríčka a buď ich nemilosrdne ignorovali, alebo šikanovali. Sám sa takmer stal triednym boxovacím vrecom, ale Nola s Finnom to nedovolili. Na moment zdvihol ruku smerom k chlapcovi, ktorý očervenel ako jeho smiešna čiapka a prekvapene sa na Thommyho usmial. No jeho myšlienky sa už vrátili k dvojčatám. Aké bolestivé bolo vedieť, že nie sú tu, ale ocitli sa niekde inde, vo svete kníh. Podarí sa im vôbec dostať sa naspäť, skôr ako bieliaca choroba napadne knihu, v ktorej sa nachádzajú, a...

„Čo sa s tebou deje? Vyzeráš ako zmoknuté kura,“ šepla Mira, ktorá sa pri ňom z ničoho nič zjavila. Vyzerala unavene a napäto. Navyše bola biela ako stena.

„Hádaj, ale radšej to nehovor nahlas,“ zamrmlal Thommy. Spoločne pozorovali Geraldinine kamarátky Cassie a Penny, ktoré na nich výnimočne nezízali, ale zúfalo si čosi šepkali. Pravdepodobne sa čudovali, že ministerkina dcéra zatiaľ neprišla. Ešte viac by sa čudovali, keby zistili, že ich vodkyňu pohltila kniha. Bez topánok.

„Čo si urobila s tou teniskou?“ spýtal sa Thommy.

Mira sklonila hlavu a zašepkala: „Je v mrazničke. Pri rybích prstoch.“

„A čo tvoja mama?“

„Povedala som jej, že v záhrade boli nejaké tajomné zvieratá a chcela som sa na ne pozrieť.“

„Myslíš mňa, ružového slona v baletnej sukienke?“

Mira sa na okamih usmiala a Thommy bol rád, že ju na chvíľu rozptýlil. No rýchlo opäť zvážnela. „Určite nás budú vypočúvať,“ zašepkala. „Učitelia, Nolini a Finnovi rodičia, možno dokonca aj Geraldinina mama.“

„V nijakom prípade nesmieme nič prezradiť,“ vyhlásil. „Prosto všetko poprieme.“

„Dúfam, že to zvládnem. Nevedela som, že bude také náročné klamať, aby som ochránila niečo pekné a dobré.“ Poobzerala sa. „Povedz, máš nového fanúšika?“ Ukázala na chlapca s červenou čiapkou.

„Netuším.“

Aj Mira zamávala malému chlapcovi, ktorý sa opäť začervenal od radosti a rozpakov. Takmer sa zdalo, že sa k nim chce priblížiť, ale zazvonilo, a tak odbehol cez školský dvor s batohom, ktorý mu poskakoval na chrbte.

Thommy sa jemne dotkol Mirinho pleca. „Počúvaj, Mira. Teraz musíme byť odvážni ako Finn a Nola. Spoliehajú sa na nás. Ak ministerstvo nájde knižnicu, určite zničí všetky knihy. Potom sa tí dvaja už nikdy nevrátia. Musíme klamať. Musíme hrať o čas. Nech už sa nás spýtajú na čokoľvek, nič nevieme. Dnes popoludní nám chce starký Willem niečo ukázať. Myslím si, že to s tým všetkým nejako súvisí.“

Mira sťažka prehltla, potom prikývla.

„Jedno je isté,“ zašepkala cestou do triedy. „To, čo sme tam včera v noci videli, bol zázrak. Teraz však už viem, že nie každý zázrak je úžasný.“

Keď si sadli na svoje zvyčajné miesta vedľa prázdnych miest, na ktorých inokedy sedávali Finn a Nola, tvárili sa, že si nevšímajú zvedavé pohľady spolužiakov. Prázdne zostalo aj miesto úplne vpredu, kde zvyčajne sedávala dcéra ministerky.

Ďalší nie taký úžasný zázrak sa stal na druhej vyučovacej hodine: napätá riaditeľka školy prišla Thommyho a Miru uvoľniť z hodiny.

Ešte predtým ako dorazili do riaditeľne, náhle zastala. „Musíte mi povedať pravdu skôr, než tam vojdeme.“

Mira slušne pritakala: „Samozrejme, pani riaditeľka.“

„O čom?“ spýtal sa Thommy nevinným tónom.

„O tom, kde sú Finn a Nola.“ Riaditeľkin hlas sa počuteľne zachvel.

„Prečo?“ opýtala sa Mira. „Sú chorí?“

Riaditeľka si nervózne pošúchala ruky. „Nie, volali ich rodičia,“ povedala roztržito. „Nola a Finn... zdá sa, že ušli.“

„Och, nie,“ zašepkala Mira a vyvalila oči. „To je strašné!“

„Ale prečo?“ spýtal sa Thommy potichu.

Vtom sa rozleteli dvere na riaditeľni.

„Už to viac nebudem tolerovať! Nemienim ďalej čakať!“ zvolala ministerka a vyzerala nahnevaná, zúfalá a zároveň veľmi odhodlaná. Potom jej pohľad padol na Miru a Thommyho. Jej oči sa zúžili do číhajúcich štrbín. „Rada by som hovorila s oboma deťmi. Po jednom. Začnime s tou milou dievčinou, dobre?“

Thommyho to zaskočilo.

„Ak môžem, rada pomôžem,“ zapišťala vedľa neho Mira a odvážne vstúpila do miestnosti.



Zdalo sa, že lasica presne vie, čo má robiť. Zoskočila po schodoch, zamierila k bráne a zmizla v kríkoch. Rebelka s Kráľovnou ju sledovali zo zatieneného vchodu, Kráľovná skepticky, Rebelka s dôverou.

„Pravdepodobne už zabudla na úlohu, ktorú sme jej zverili,“ poznamenala Kráľovná. Odvrátila sa, lebo ju rozboleli oči od denného svetla, hoci slnko sa skrylo za husté mraky.

Trvalo dosť dlho a vyžadovalo si veľa presviedčania, kým sa k nim lasica priblížila. Až keď jej Kráľovná sľúbila, že ju už nikdy nepošle naspäť do jej knihy, opatrne vyšla spod kríka a zavetrila.

„Nájde cestu?“ spýtala sa Rebelka s obavami.

Svieži vietor rozohnal oblaky a divokú záhradu zaplavilo žiarivé slnko. Bol čas, aby sa knižiačky vrátili do svojej tajnej knižnice, kde tmu prerušovalo len svetlo ich očí.

Medzitým lasica prekĺzla mrežami brány a bez problémov našla cestu.

Keby sme vedeli, že majú radi slivkový koláč,“ poznamenal Gurmán trochu nahnevane, „tak by sme im ho naservírovali.“ „Koláč, fuj!“ zamračil sa Attila a zliezol z police, kde sa schovával pred Romantikou, ktorá mu opäť poriadne liezla na nervy.

Zo vzdialeného konca sály bolo počuť volanie: „Attilko, kde si?“

„Na tanier patrí poriadny kusisko mäsa,“ zašomral a opatrne zišiel po schodoch. Potom sa pozrel na všetky strany.

„Z toho usudzujem, že v tej chvíli nemal k dispozícii tanier,“ poznamenal Šerlokko nosovým hlasom a potiahol si z prázdnej fajky.

Prirodzene, každá novinka o deťoch sa v tajnej knižnici

Kokamžite rozniesla. Medzi regálmi Fantastické svety a Vampirizmus dali hlavy dohromady Šerlokko, Gurmán a Ót-Kwizín. Attilu si všimli až vtedy, keď z regálu zavrčal svoju poznámku. „Krásny konský steak,“ zamyslel sa a oblizol si pery. „Zvonka chrumkavý, vnútri šťavnatý.“ „Ty ješ kone?“ spýtal sa zhrozený Šerlokko. „Myslel som si, že Mongoli na nich jazdia.“

Attila sa hrdo vystrel. „Skutočný Mongol jazdí na koni dokonca aj na záchod.“

„Tak potom by si sa ty miniatúrny Mongol mal rozhodnúť,“ poznamenal Šerlokko s úškrnom. „Koňa môžeš buď zjesť, alebo na ňom jazdiť. Oboje naraz nie je možné.“

Attila, ktorý nikdy nesedel na koni, nieto aby ho jedol, sa pri tých posmešných slovách začervenal od hnevu.

„Ty nafúkaný malý džentlmen, okamžite...“ zafučal od zlosti. No vtom sa spoza rohu regálu vynorila Romantika.

„Attilko, hik! Tu si!“ zvolala nadšene.

Attila okamžite ušiel. Romantika sa za ním rozbehla a šaty za ňou len tak viali. Šerlokko, Gurmán a Ót-Kwizín za nimi hľadeli.

„Aj keď,“ podotkol Ót-Kwizín, „slivkový koláč tety Polly je legendárny.“

„Kto je teta Polly?“ spýtal sa Šerlokko podráždene.

Ót-Kwizín len nešťastne zagúľal očami.



Geraldine sa unavene vliekla po ceste, ktorá vlastne nebola cestou, len vyjazdenou cestičkou plnou blata a kamienkov, takže každý krok ju bolel. Nohy mala dorantané od pichľavej trávy na lúke, kde sa prebudila. Au, to bolelo! Prečo nemala topánky? A kde to vlastne bola? Nikde nevidela jediný dom. Jej prvým impulzom bolo siahnuť po mobile. Ten však nechala doma, starostlivo schovaný pod vankúšom, aby jej matka nezistila, že sa v noci vykradla. Túžila pristihnúť dvojčatá a ich priateľov pri darebáctve. A, áno, pristihla ich. V tej strašnej starej budove, plnej zlých kníh!

Spomínala si aj na pivnicu, kde sa Finn, Nola a ich priatelia hrali s tými škriatkovskými robotmi. Na to, čo sa stalo potom, si však už nepamätala. Vybavovala si len oslepujúce svetlo a tmu, ktorá nasledovala. No bolo jasné, že tie detiská ju nejako omámili. A potom ju kamsi odvliekli. Bez topánok!

Táto zákernosť Geraldine ohromila.

„Počkajte,“ hundrala stále dookola, „za to mi zaplatíte!“

Keby aspoň nebola taká smädná. Počula síce šum potoka za stromami a kríkmi po svojej pravici, ale musela by sa prebojovať cez hustý podrast, aby sa tam dostala. To by bola naboso hotová nočná mora. Okrem toho by sa nikdy nenapila špinavej vody z rieky. Ktovie, čo v nej bolo. Nie, chcela chutnú studenú limonádu. Alebo ananásový džús. Kým sa ďalej terigala na boľavých chodidlách, pomyslenie na pohár obľúbeného džúsu jej nahnalo sliny do úst. Len hmyz, ktorý ju obletoval a ktorý musela stále odháňať, narúšal tento sen. Nevedela, ako dlho už kráča, keď zrazu začula hlasy.

Zastavila sa a načúvala. Odkiaľ prichádzali? Čo to bolo? Hlasy zneli jasne. Pripomínali krik. Boli to detské hlasy. Určite to boli tie dvojčatá. Nechali ju ležať na tej hlúpej lúke a teraz sa na tom zabávali. Pravdepodobne sa smiali na celé kolo nad svojím kanadským žartom. Len počkajte!

Geraldine sa ponáhľala ďalej. Keď sa priblížila k zvukom, pochopila, že prichádzajú od rieky. Teraz počula aj špliechanie. Kúpali sa azda v tej brečke? To si vypijú! Kúpanie v rieke bolo zakázané! To bol ďalší čierny bod k tým zlým knihám a škriatkovským robotom.

Žiaľ, Geraldine sa najprv musela predrať cez húštinu. Zrazu narazila na cestičku, ktorá viedla cez kríky. Aha, takže to nerobili prvý raz. Cestička bola ešte pichľavejšia ako cesta, po ktorej doteraz išla. Opatrne a s tichým stonaním sa priblížila k hlasom.

Keď sa dostala na piesočnatý breh, zostala zmätene stáť. Neboli to decká, ktoré ju uniesli. Boli to iné deti, ktoré nikdy nevidela. Vo vode sa bláznilo šesť chlapcov. Skákali zo skaly, zápasili medzi sebou, ponárali sa a s bublinkami sa vynárali. Kým Geraldine udivene sledovala ich vyvádzanie, prvý raz si všimla, že tá rieka sa ani trochu nepodobá na Starú rieku, do ktorej hádzala kamienky. Až teraz sa poriadne rozhliadla. Nespoznávala ani okolie. Nola a Finn ju pravdepodobne odviedli veľmi ďaleko. O to dôležitejšie bolo, aby sa konečne dostala k mobilu, z ktorého by mohla zavolať mame.

„Hej, vy tam!“ zakričala.

Chlapci pokračovali v špliechaní a tvárili sa, akoby nič nepočuli.

Geraldine si založila ruky v bok. „Hej!“ zakričala ešte hlasnejšie. „Hovorím s vami!“

Deti nereagovali.

„To azda nemyslíte...“ rozčuľovala sa. Také správanie ešte nezažila. Nijaké dieťa v škole by si nedovolilo takým spôsobom ignorovať dcéru ministerky. „Všetkých vás nahlásim!“ zakričala. Potom jej pohľad padol na hromadu oblečenia na brehu. Istotne tam deti mali mobilné telefóny. Vtom zaváhala. Prehrabávať sa v cudzích veciach sa predsa nepatrilo. No toto bol núdzový prípad. Ak jej tí drzí chlapci nechceli pomôcť, musela konať sama.

„Požičiam si mobil!“ zvolala pre istotu a sklonila sa ku kôpke šiat.

Neboli to však kusy oblečenia, pripomínali skôr handry. Geraldine prehľadávala špinavé košele a nohavice, ale dávala si pozor, aby sa ich veľmi nedotýkala. Našla vlašský orech, zlomenú a tupú čepeľ noža, klbko motúza a, na svoju hrôzu, mŕtvu žabu. No neboli medzi nimi nijaké mobilné telefóny.

Geraldine zamyslene pozorovala chlapcov, ktorí sa o ňu stále vôbec nezaujímali, hoci otvorene prehľadávala ich veci. Zdalo sa, že aj tieto deti nechali svoje mobilné telefóny doma, aby sa mohli venovať zakázaným hrám. Pravdepodobne to odkukali od Finna a Noly. Jej matka mala pravdu: toto nehorázne správanie sa dokáže rýchlo rozšíriť. Bolo nutné tomu zabrániť. Aj ona nechala svoj mobilný telefón doma, ale to bolo niečo iné. Koniec koncov bola na strane dobra a mala dôležitú úlohu. Už nešlo iba o to, aby prichytila Finnovu a Nolinu bandu. Zaumienila si, že bude pokračovať v práci svojho otca a zničí knihy klamstiev! Doslova narástla pri pomyslení na to, že splní otcovu misiu.

Vtedy jej pohľad padol na topánky. Ležali vedľa jednej z kôpok oblečenia, boli dosť škaredé, ošúchané a navyše špinavé. Hľadala iný pár, no bol tam len jeden. S miernym znechutením ich zdvihla a privoňala k nim.

„Fuj!“ zhrozila sa. Potom sa pozrela na svoje doškriabané a poranené nohy. „Všetko pre misiu,“ zamrmlala. Nahlas zvolala: „Požičiam si tie topánky!“

Potom si ich obula. Práve keď sa chcela postaviť, jeden z chlapcov vyšiel z vody na breh. Zmeravela. Chlapec, asi v jej veku, sa zohol k svojim šatám a hľadal niečo vo vreckách. Mal na sebe také obnosené staré spodky, že Geraldine znechutene skrútila tvár. Zrazu sa zamračil, poobzeral sa a potom sa obrátil na svojich priateľov, ktorí sa stále čľapkali vo vode.

„Hej!“ zakričal. „Kto mi schoval topánky?“

Ostatní chlapci sa zasmiali. „Mal si si ich lepšie strážiť,“ odpovedal jeden z nich.

„To je podlé. Keď prídem domov bez topánok, otec bude poriadne nahnevaný.“

Ostatní sa znova zasmiali. „Máš, čo si si zaslúžil!“

Chlapec bez topánok mal na tvári vpísané zúfalstvo.

Geraldine naňho zízala s otvorenými ústami. Pozrela na topánky na svojich nohách.

Úplne prestala rozumieť svetu okolo seba.



„Mali by sme ísť tadiaľto,“ rozhodla Lysandra a ukázala doľava. Bez toho, aby čakala na odpoveď, vyrazila.

Finnovi sa to nepáčilo. Nemal rád, keď mu niekto rozkazoval. To mohla robiť len Nola. Bože, kde je?

„Čo je?“ spýtala sa Lysandra. Zastavila sa.

„Podľa mňa by sme mali ísť tade,“ zvolal a ukázal smerom, ktorý bol z pohľadu od rieky napravo.

„Dobre,“ súhlasila a vykročila opačným smerom.

Finn zaváhal. Nola mohla ísť aj doľava. Vlastne povedal doprava iba preto, lebo nechcel, aby o všetkom rozhodovala Lysandra.

Vtedy sa k nemu otočila. „Čo je zasa?“

Finn pokrčil plecami a nasledoval ju.

Kým mlčky kráčali po ceste, obdivoval obrovské farebné motýle, ktoré na lúke poletovali z kvetu na kvet. Aké ďalšie zvláštnosti asi ešte existujú v tomto svete?

Napríklad ohnivé víly!

„Odkiaľ sa berú ohnivé víly?“ spýtal sa Lysandry.

„Ha!“ vyhŕkla. Vyskočila do vzduchu, urobila salto a potom sa náhlila ďalej, akoby sa nič nestalo.

„Salto?“ spýtal sa Finn, keď sa spamätal z úžasu.

„Je len jedna ohnivá víla,“ odpovedala Lysandra. „Ja.“

„Aha, a odkiaľ pochádzaš?“

„Priniesol ma sem Fušer.“

„Kto?“

„Och!“ zvolala vydesene a zakryla si ústa rukou. Potom vystrúhala pukerlík a predstierala, že si dvíha sukňu. „Prepáč. Samozrejme, myslela som Veľkého rozprávača.“

Finn tomu vôbec nerozumel. „Ale...“ začal. Lysandra však už zdvihla ruky do vzduchu. „Otázky, otázky. Samé otázky.“ Namosúrene naňho zazrela. „Nevieš robiť nič iné?“

„Viem nachádzať veci,“ odpovedal s rovnako namosúreným pohľadom.

„Dobre. Tak nám nájdi niečo pod zub. Som hladná.“

Aha, aspoň jedla ako normálna bytosť. Finnovi preleteli hlavou otázky: Nazbieram bobule? Kde ich mám nájsť? Chytím rybu? Netušil, čo má urobiť. Pohľadám obchod? Jasné, to je ono!

„Mohli by sme...“ začal znova, no Lysandra ho opäť prerušila.

„Cítiš to?“ Zdvihla nos do vzduchu a zavetrila na všetky strany. Nakoniec povedala: „Tamtým smerom. Poďme!“ Vyrazila priamo do kukuričného poľa, ktoré sa rozprestieralo popri ceste, ďalej od rieky.

Finn nasledoval Lysandru, ktorá rozhodne kráčala pomedzi rovné rastliny. Čudoval sa, že presne vie, kam ide, lebo kukurica bola vyššia ako oni, takže nad sebou videl iba oblohu. Zdalo sa však, že sa riadi svojím nosom, a čoskoro to zacítil aj on: vôňu pečeného mäsa!

Dostali sa na koniec poľa. Pred nimi sa rozprestierala voľná plocha s viacerými budovami, s veľkým rodinným domom, so stodolou a s niečím, čo vyzeralo ako maštaľ. V tieni stromu pred domom niekoľko koní spásalo riedku trávu, ktorá tam rástla. Pred stodolou sedel takmer tucet mužov na stoličkách, stolčekoch alebo drevených kladách a rozprávali sa. Mali na sebe hrubé košele, široké nohavice a baganče. Ich drsné hlasy a smiech zneli ako z iného sveta. Veď aj sú, pomyslel si Finn, pochádzajú zo sveta kníh.

Vôňa, ktorá ich prilákala, sa šírila z kovovej misy zavesenej na trojnožke s roštom, kde sa piekli kúsky mäsa.





„Haló?“ ozvala sa s plnými ústami. „Pýtaš sa na to ohnivej víly!“

